1918-рэ илъэсым къыщегъэжьагъэу 1927-рэ  илъэсым нэс адыгэ тхыбзэм лъапсэу иIагъэр араб графикэр ары. Араб графикэ лъапсэр а лъэхъаным къыхахыныр зэпхыгъэу щытыгъэр пкъыгъуитIу: зы лъэныкъомкIэ, ислам диныр зылэжьырэ адыгэхэмкIэ КъурIаныр зэрэтхыгъэ алфавитым иараб хьарыфхэр нахь гунэсэу щытыгъэх, арышъ, тхэкIэ-еджакIэ зымышIэхэрэм  гъэсэныгъэр алъыгъэIэсыгъэнымкIэ ащ ишIуагъэ лъэшэу къакIощтыгъэ. Адырэ лъэныкъомкIэ, адыгэ гъэсагъэу а лъэхъаным тиIагъэхэр къокIыпIэ культурэр ары зэпхыгъагъэр. Ащ къыхэкIэу а гъэсагъэхэр арых, дин IофышIэхэри зэрахэтэу, цIыф жъугъэхэр гъэсэныгъэм фызэхэщэн пшъэрылъыр зыфызэшIокIын зылъэкIыщтыгъэхэр. Мары ащ ехьылIагъэу Сихъу Сэфэрбый ытхыщтыгъэр: «Джыдэдэм ежь илъэпкъ фэгумэкIыным пытагъэ къызхилъхьэрэ интеллигент кIуачIэ адыгэхэм яIэп, арышъ, шIэныгъэр цIыфхэм алъызгъэIэсын пшъэрылъыр къызфанэрэр, зы лъэныкъомкIэ, дин IофышIэхэр арых, адырэ лъэныкъомкIэ, адыгэхэм къахэкIыгъэ интеллигент зырызхэу Урысыем итэкъухьагъэу исхэр арых… А купитIуми къатефэрэр а зэкIэзыIулIэрэ гупшысэ пщэгъо хьылъэхэм къахэкIыжьынхэшъ адыгэхэр культурнэ щыIакIэм игъогу тыращэнхэ фае… Пегъамбарэу Мухьамэд цIыф лъэпкъыр гъэсэныгъэм инэфынэ хэщэгъэн фаеу зэриIорэр дин IофышIэхэм нахьыбэрэ быслъымэнхэм агу къарэгъэкIыжь» (Бузаровы: 1991:65).